1.  ปัจจัยความเสี่ยง

  ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของบริษัท สามารถสรุปได้ดังนี้

1.  ความเสี่ยงจากการผันผวนของอัตราดอกเบี้ย

ความผันผวนของอัตราดอกเบี้ยอาจส่งผลกระทบโดยตรงต่อผลการดำเนินงานของบริษัทฯ
โดยหากอัตราดอกเบี้ยในตลาดปรับสูงขึ้นจะส่งผลให้ต้นทุนในการจัดหาเงินทุนของบริษัทฯ
สูงขึ้นด้วยเช่นกัน ซึ่งบริษัทฯ ได้ตระหนักถึงความเสี่ยงดังกล่าว ดังนั้น บริษัทฯ
จึงมีนโยบายป้องกันความเสี่ยงจากการผันผวนของอัตราดอกเบี้ยโดยบริษัทฯ
ได้ทำสัญญาแลกเปลี่ยนอัตราดอกเบี้ยสำหรับเงินกู้ยืมระยะยาวสกุลเงินเยนอัตราดอกเบี้ยลอยตัว
เงินกู้ยืมระยะยาวสกุลเงินเยนอัตราดอกเบี้ยคงที่
และเงินกู้ยืมระยะยาวสกุลเงินบาทที่มีอัตราดอกเบี้ยลอยตัวให้เป็นเงินกู้ยืมระยะยาวสกุลเงินบาทอัตราดอกเบี้ยคงที่
นอกจากนี้ บริษัทฯ ยังได้ทำสัญญากำหนดเพดานสูงสุดของอัตราดอกเบี้ยลอยตัวจำนวน 1 สัญญา
เพื่อเป็นการป้องกันความเสี่ยงจากเงินกู้ระยะสั้นและระยะยาวสกุล
เงินบาทที่มีอัตราดอกเบี้ยลอยตัว ซึ่งรายละเอียดของสัญญาสามารถดูได้จากหัวข้อ 3.3.1
แหล่งที่มาของเงินทุน ทั้งนี้ บริษัทฯ
ไม่มีนโยบายที่จะทำสัญญาแลกเปลี่ยนอัตราดอกเบี้ยเพื่อการค้าหรือเก็งกำไรทั้งในปัจจุบันและอนาคต

2.  ความเสี่ยงจากอัตราแลกเปลี่ยนเงินตราต่างประเทศ

ณ วันที่ 20 กุมภาพันธ์ 2546 บริษัทฯ มีภาระหนี้สินระยะสั้นสกุลเงินต่างประเทศ
ประกอบด้วยสกุลเงินเยนจำนวน 7,770 ล้านเยน หรือเทียบเท่า 2,789 ล้านบาท
และหนี้สินระยะยาวสกุลเงินเยนจำนวน 7,700 ล้านเยน หรือเทียบเท่า 2,768
ล้านบาท

เพื่อเป็นการป้องกันความเสี่ยงที่อาจเกิดขึ้นจากความผันผวนของอัตราแลกเปลี่ยน บริษัทฯ
ได้ทำสัญญาซื้อขาย
เงินตราต่างประเทศล่วงหน้าสำหรับเงินกู้ยืมระยะสั้นที่เป็นเงินตราต่างประเทศทั้งหมด
รวมทั้งสัญญาแลกเปลี่ยนเงินตราต่างประเทศสำหรับเงินกู้ยืมระยะยาวสกุลเงินเยนจำนวน 7,700
ล้านเยน ทั้งนี้ บริษัทฯ
ไม่มีนโยบายที่จะทำสัญญาแลกเปลี่ยนเงินตราต่างประเทศเพื่อการค้าหรือเก็งกำไรทั้งในปัจจุบันและอนาคต

3.  ความเสี่ยงจากความเพียงพอของเงินทุนหมุนเวียน

บริษัทฯ ใช้แหล่งเงินทุนในการให้สินเชื่อแก่ลูกค้าของบริษัทฯ จากเงินกู้ยืม ณ วันที่ 20 กุมภาพันธ์
2546 บริษัทฯ มียอดลูกหนี้การค้าสุทธิจำนวน 12,789.62 ล้านบาท
และได้ใช้แหล่งเงินทุนจากเงินกู้ยืมจำนวน 12,214.93 ล้านบาท ซึ่งบริษัทฯ
ได้ตระหนักถึงความเสี่ยงจากการพึ่งพิงแหล่งเงินทุนแหล่งใดแหล่งหนึ่งมากเกินไป บริษัทฯ
จึงกระจายความเสี่ยงในการจัดหาเงินทุน
โดยการกู้ยืมเงินจากธนาคารจำนวนทั้งสิ้น 12 แห่ง แบ่งเป็นสาขาของธนาคารต่างประเทศจำนวน
7 แห่ง และธนาคารในประเทศจำนวน 5 แห่ง โดยในช่วงระยะเวลาที่ผ่านมา บริษัทฯ
มิได้พึ่งพิงเงินกู้ยืมจากธนาคารแห่งใดแห่งหนึ่งในสัดส่วนที่เกินกว่า
ร้อยละ 30 ของเงินกู้ยืมรวม ในเดือนกรกฎาคม 2545 บริษัทฯ
ได้ออกและเสนอขายหุ้นกู้ไม่ด้อยสิทธิ และไม่มีหลักประกัน จำนวน
1 พันล้านบาท อายุ 3 ปี โดยเสนอขายแก่ผู้ลงทุนสถาบันภายในประเทศ นอกจากนี้ ในระหว่างปี
2545 บริษัทฯได้ออก
ตั๋วแลกเงินอายุ 3 ปี วงเงิน 1,387.07 ล้านบาท และ อายุ 2 ปี วงเงิน 990.41 ล้านบาท
เพื่อเพิ่มความเพียงพอของแหล่ง
เงินทุน บริษัทฯยังได้ทำสัญญากับสถาบันการเงินเพื่อช่วยในการจัดหาเงินกู้ยืมจากสถาบันการเงินอื่นๆ
ในลักษณะวงเงินกู้ยืม
ผูกพัน (Commitment Line) ในวงเงินจำนวน 700 ล้านบาท และ 1,000 ล้านเยน นอกจากนี้
บริษัทฯยังมี
นโยบายที่จะจัดหาเงินทุนให้เพียงพอกับการขยายตัวของการให้สินเชื่อของบริษัทฯ
โดยการเพิ่มความหลากหลายในการจัดหา
เงินทุนในระยะยาว โดยการออกหุ้นกู้ ตั๋วเงิน การแปลงสินทรัพย์ให้เป็นหลักทรัพย์ เป็นต้น

4.  ความเสี่ยงจากการที่ผู้ขอสินเชื่อแจ้งข้อมูลเท็จ

บริษัทฯ
ตระหนักถึงความเสี่ยงที่เกิดจากการที่ผู้ขอสินเชื่อหรือร้านคู่ค้าแจ้งข้อมูลเท็จในการขอสินเชื่อซึ่งอาจทำให้บริษัทฯ
ได้รับความเสียหาย เนื่องจากบริษัทฯ จะไม่สามารถติดตามหนี้จากผู้ขอสินเชื่อรายดังกล่าวได้
และบริษัทฯ ก็จะต้องทำการตัดจำหน่ายหนี้ดังกล่าวเป็นหนี้สูญในที่สุด
ดังนั้นเพื่อเป็นการป้องกันความเสียหายที่อาจเกิดขึ้นจากกรณีดังกล่าว บริษัทฯ
จึงมีกระบวนการในการตรวจสอบความถูกต้องของข้อมูลที่รัดกุม
โดยพนักงานอนุมัติสินเชื่อจะตรวจสอบจากฐานข้อมูลของบริษัทฯ
ตรวจสอบจากชื่อผู้จดทะเบียนขอใช้โทรศัพท์ตามหมายเลขโทรศัพท์ที่ผู้ขอสินเชื่อแจ้งไว้ในใบคำขอสินเชื่อ
รวมทั้งการยืนยันความถูกต้องโดยการโทรศัพท์สอบถามทั้งที่บ้านและที่ทำงาน
หากยังมีข้อสงสัยก็จะส่งพนักงานตรวจสอบไปตรวจสอบบ้านและที่ทำงานเป็นการเพิ่มเติม

5.  ความเสี่ยงจากการทุจริตของพนักงานอนุมัติสินเชื่อ

บริษัทฯ มีความเสี่ยงจากการทุจริตของพนักงานอนุมัติสินเชื่อ เช่น
การอนุมัติเกินวงเงินที่ผู้ขอสินเชื่อควรจะได้รับหรือ
การอนุมัติสินเชื่อให้แก่ผู้ขอสินเชื่อที่มีคุณสมบัติไม่ผ่านเกณฑ์ที่บริษัทฯ กำหนด บริษัทฯ
ได้ป้องกันความเสียหายที่อาจเกิดขึ้นจากเหตุการณ์ดังกล่าวโดยกำหนดให้ผู้บริหารและพนักงานระดับหัวหน้าของฝ่ายควบคุมสินเชื่อสุ่มตรวจสอบการอนุมัติสินเชื่อว่าเป็นไปตามหลักเกณฑ์ที่บริษัทฯ
กำหนดไว้หรือไม่ นอกจากนั้น
ฝ่ายเร่งรัดหนี้สินจะส่งรายงานให้แก่ผู้บริหารฝ่ายควบคุมสินเชื่อและผู้จัดการสาขาเพื่อทำการวิเคราะห์และตรวจสอบรายละเอียดของลูกหนี้ค้างชำระเพื่อหาสาเหตุว่าเกิดจากความไม่ถูกต้องในการอนุมัติสินเชื่อหรือไม่
ทั้งนี้เพื่อพิจารณาดำเนินการต่อไป

6.  ความเสี่ยงจากการเก็บรักษาข้อมูล

เนื่องจากการดำเนินงานของบริษัทฯ ต้องขึ้นอยู่กับระบบเครือข่ายคอมพิวเตอร์ เนื่องจากบริษัทฯ
จะต้องเก็บรักษา ข้อมูลของลูกค้าเป็นจำนวนมาก ซึ่งหากระบบคอมพิวเตอร์ขัดข้อง
หรือเกิดเหตุการณ์ใดๆ ที่ทำให้ข้อมูลสูญหายหรือรั่วไหล ก็จะส่ง
ผลกระทบต่อการดำเนินธุรกิจของบริษัทฯ ดังนั้น บริษัทฯ
จึงกำหนดให้มีระบบการถ่ายเทข้อมูลซึ่งเชื่อมโยงระหว่างเครื่องคอมพิวเตอร์หลักและเครื่องคอมพิวเตอร์สำรอง
ซึ่งหากเครื่องคอมพิวเตอร์หลักขัดข้อง
เครื่องคอมพิวเตอร์สำรองก็จะสามารถทำงานได้โดยทันทีอย่างต่อเนื่อง
รวมทั้งมีการบันทึกข้อมูลต่างๆ ลงบนเทปบันทึกข้อมูล (Magnetic Tape)
ซึ่งจะทำการบันทึกเป็นรายวัน รายสัปดาห์ และรายเดือน และเพื่อความปลอดภัย บริษัทฯ
จึงทำการเก็บรักษาเทปดังกล่าวไว้ยังสถานที่อื่น นอกจากนี้ บริษัทฯ
ได้กำหนดให้มีการใช้รหัสประจำตัวในการเข้าสู่ระบบข้อมูลของบริษัทฯ
เพื่อเป็นการป้องกันการรั่วไหลของข้อมูลที่เป็นความลับ

7.  ความเสี่ยงจากการเข้ามาควบคุมของภาครัฐ

เมื่อวันที่ 11 พฤศจิกายน 2545 กระทรวงการคลังได้ประกาศให้ธุรกิจบัตรเครดิต
เป็นกิจการที่ต้องขออนุญาต ตามประกาศคณะปฏิวัติฉบับที่ 58 และให้อำนาจ
ธนาคารแห่งประเทศไทย กำหนดหลักเกณฑ์ วิธีการ และเงื่อนไขในการประกอบธุรกิจบัตรเครดิต
โดยกำหนดอัตราดอกเบี้ยการผิดนัดชำระหนี้ หรือค่าปรับในการชำระหนี้ล่าช้ากว่ากำหนด
หรือค่าธรรมเนียม
และค่าบริการ และได้กำหนดคุณสมบัติของผู้ถือบัตรเครดิต นอกจากนี้ ผู้ประกอบการธุรกิจบัตรเครดิต
ต้องยื่นขอรับอนุญาต
ในการประกอบบัตรเครดิตจากกระทรวงการคลัง โดยบริษัทฯ
มีคุณสมบัติตามประกาศของธนาคารแห่งประเทศไทย
และได้รับใบอนุญาตให้การประกอบธุรกิจบัตรเครดิตแล้วตั้งแต่วันที่ 17 มีนาคม 2546
นอกเหนือจากนี้แล้ว หากในอนาคตมีการออกข้อ
กำหนดอื่นๆ ที่เกี่ยวข้องกับธุรกิจของบริษัทฯ บริษัทฯ ก็จะปฏิบัติตามข้อกำหนดดังกล่าวด้วย

8.  ความเสี่ยงกรณีบริษัทฯ มีผู้ถือหุ้นรายใหญ่ถือหุ้นเกินร้อยละ 50

ปัจจุบัน กลุ่มผู้ถือหุ้นรายใหญ่ของบริษัทฯ คือ กลุ่มอิออน ซึ่งถือหุ้นรวมกันจำนวน 31,560,000 หุ้น
คิดเป็นร้อยละ 63.12 ของจำนวนหุ้นที่จำหน่ายได้แล้วทั้งหมดของบริษัทฯ
ซึ่งจะทำให้กลุ่มผู้ถือหุ้นดังกล่าวสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้